Natalia Papazoglu skrev «Tikenli yol» i 2016 med det formål å presentere den som Ukrainas bidrag til Tyrkvisjonens sangkonkurranse senere samme år. Som følge av at konkurransen ble avlyst i 2016 – og likeledes i de tre påfølgende årene, ble Papazoglus deltakelse utsatt til 2020. «Tikenli yol» er en rask og moderne popmelodi med innslag av tradisjonelle instrumenter fra to kulturer. Teksten, som er oversatt til gagausisk ved hjelp av Ljudmila Bazadzji, handler ifølge Papazoglu om den tornefulle stien hun selv må gå. Med sangen ønsker Papazoglu å gi alle den styrken hun selv har inni seg til å gå videre og til å trosse frykten.